
1. Introducere

Prezentul Plan Operațional detaliază pentru anul 2026 activitățile specifice pentru atingerea obiectivelor cuprin9e in Planul Strategic al Facultății de Construcții elaborat pentru perioada 2024-2024. Planul Strategic a fost elaborat ţinând seama de contextul actual care caracterizează sistemul naţional de învăţământ superior din România şi de strategia de dezvoltare instituţională prevăzută în Planul strategic al Universităţii Politehnica Timişoara pentru intervalul 2024 - 2025. Această strategie are în vedere toate componentele activităţii specifice universităţii, marcând direcţiile de urmat pentru perioada imediat următoare în scopul asigurării unui sistem educaţional şi de cercetare avansată adecvat societăţii bazate pe libertăţi individuale, economie de piaţă, competiţia valorilor, stat de drept. 

Facultatea de Construcţii îşi asumă conştient rolul de a face faţă provocărilor actuale. În special în învăţământul tehnic şi mai ales în acele domenii numite de „înaltă tehnologie”, se manifestă o dezvoltare extrem de rapidă pe plan mondial, cu care învățământul nostru este obligat să țină pasul. Facultatea de Construcții are o ofertă educațională adaptată cerințelor pieței muncii la nivel național, oferind totodată si posibilitatea realizării profesionale pe plan internațional, sau în cadrul societăţilor din străinătate prezente pe piaţa construcţiilor din România. 

2. Misiunea Facultăţii de Construcţii

Misiunea de bază a Facultății de Construcții este dezvoltarea învățământului universitar în domeniile inginerie civilă, ingineria instalațiilor și inginerie geodezică, precum și realizarea la standardele cele mai ridicate a activităților de cercetare, proiectare, dezvoltare tehnologică și managerială. Facultatea de Construcții este permanent deschisă pentru interacțiunea cu mediul economic, social și academic. 

Procesul continuu de dezvoltare a Facultății de Construcții trebuie să tină cont de gestionarea corespunzătoare a tuturor componentelor care contribuie la acesta. În egală măsură trebuie avute în vedere activitățile de învățământ/ cercetare, problemele studențești, dezvoltarea resursei umane și a bazei materiale, relația cu mediul economic și de cercetare-dezvoltare-inovare, dar și aspectele privind imaginea și promovarea facultății.

Pentru perioada 2024-2029, obiectivele strategice în vederea realizării premiselor unei dezvoltări durabile, care să mențină Facultatea de Construcții din cadrul Universității Politehnica Timișoara în elita  învățământului superior de construcții, sunt următoarele:

· oferirea unei educații performante și compatibile la nivel internațional, la toate nivelurile de pregătire (licență, masterat, doctorat), pe măsura așteptărilor angajatorilor;

· adaptarea/perfecționarea continuă a programelor de studii, pentru a răspunde mai bine la cerințele pieței, precum și pentru compatibilizare la nivel european, pentru a favoriza mobilitatea studenților și cadrelor didactice în cadrul acordurilor bilaterale;

· pregătirea și punerea în aplicare a unei oferte permanente de cursuri postuniversitare;

· menținerea și dezvoltarea activității de cercetare științifică de înalt nivel;

· menținerea unei politici de promovare a cadrelor didactice bazată pe performanță și probitate profesională;

· participarea cadrelor didactice din facultate la elaborare normelor şi reglementărilor tehnice de specialitate în cadrul programelor ASRO şi  MLPDA;

· implicarea cadrelor didactice în activități de cercetare/ proiectare/ consultanţă desfășurate la nivel instituțional;

· îmbunătățirea comunicării cu studenții și implicarea studenților performanți în activitățile de cercetare/ proiectare/ consultanță derulate la nivel instituțional;

· dezvoltarea bazei materiale și eficientizarea utilizării spaţiilor și resurselor existente;

· susținerea inițiativei UPT in elaborarea unei strategii unitare, integrate, de digitalizare a universității;

· intensificarea și diversificarea relației cu absolvenții facultății, cu comunitatea locală și regională, cu mediul economic și de cercetare-dezvoltare-inovare, respectiv cu asociațiile profesionale;

· promovarea unei politici de îmbunătățire a atractivității domeniilor de studii din cadrul facultății în rândul absolvenților de liceu din România;

· promovarea programelor de studii în limbi străine din cadrul facultății pe piața internațională de educație.

3. Activitati specifice pentru atingerea obiectivelor strategice

3.1. Procesul de învățământ

· va continua adaptarea planurilor de învățământ și a fișelor disciplinelor, în vederea asigurării unei pregătiri de înalt nivel, conforme cu standardele de calitate impuse de ARACIS, cu cerințele actuale ale pieței la nivel național și internațional, respectiv cu strategiile de dezvoltare naționale și internaționale pentru cele trei domenii de studii;

· se va monitoriza activitatea de tutoriat si se va asigura implicarea studenților din anii mari/ doctoranzi în activitățile de tutoriat.
· se vor actualiza/multiplica protocoalele de practică cu companiile de profil;
· se va consolida procesului de internaționalizare prin multiplicarea mobilităților studenților și cadrelor didactice incoming și outgoing;

· împreună cu Universitatea din Liege, Belgia, in anul 2025 s-au demarat procedurile pentru realizarea unui acord de diplomă dublă pentru programul de master in limba engleză „Advanced Design of Buildings”, obiectivul fiind ca pana la finalul anului universitar 2025/26 acest acord sa fie semnat de ambii parteneri;
· se va revizui oferta de cursuri post-universitare, inclusiv în parteneriat cu companii sau asociații profesionale;

· se va urmări o implicare mai activă a specialiștilor din industrie în cadrul deciziilor privitoare la actualizarea planurilor de învățământ, respectiv în activitatea didactică.

3.2. Cercetarea științifică

· se va încuraja integrarea interdisciplinară între departamentele de specialitate afiliate facultății, în vederea dezvoltării unor cercetări interdisciplinare, în parteneriat intra și inter-universitare sau non-academice; 

· se va urmări diseminarea rezultatelor cercetării, inclusiv prin sprijinirea și încurajarea manifestărilor științifice concretizate în simpozioane, seminarii, congrese etc., cu caracter național și internațional;

· se vor susține în continuare cadrele didactice tinere pentru a îndeplini criteriile de abilitare, în scopul consolidării corpului de conducători de doctorat activi;

· se va avea in continuare în vedere creșterea capacității de cercetare: achiziții de echipamente noi, respectiv modernizare/ completare echipamente/ standuri existente.
3.3. Resursa umană
· se va urmări atragerea cadrelor didactice neimplicate instituțional în activitățile de cercetare/ proiectare/ consultanță în colectivele de cercetare existente în cadrul departamentelor, utilizând platformele de cercetare nou create în ultimii ani la nivelul facultății și al universității;

· se va stimula participarea cadrelor didactice și a tinerilor cercetători în activitățile de cercetare/ proiectare/ consultanță, prin alocarea unei cote importante din resursele financiare atrase prin proiecte;

· se va urmări atragerea în activitatea de cercetare/ consultanță a celor mai performanți studenți;

· cu ajutorul departamentelor afiliate facultății, se va face analiza gradului de ocupare al posturilor cu titulari, datorită pensionărilor în perspectiva următorilor ani;
· se va sprijini personalul didactic auxiliar şi nedidactic pentru participarea la programe de formare continuă;
3.4. Studenții

· se va urmări îmbunătățirea comunicării cu studenții, inclusiv printr-o implicare mai activă a decanilor de an/tutorilor pentru îndrumarea studenților, respectiv prin implicarea studentilor din anii superiori/ doctoranzilor in activitatea de tutoriat;

· se vor sprijini organizațiile studențești, cu conștientizarea acestora pentru o implicare mai activă a studenților în: activitățile pentru promovarea imaginii universității și a facultății, activitățile social-cultural-sportive desfășurate sub egida universității, activitățile de perfecționare a calității procesului de învățământ;

· se vor atrage studenții performanți în cadrul proiectelor de cercetare sau consultanță și se va avea in vedere recompensarea acestora pentru activitatea depusă.
3.5. Baza materială și resurse financiare

· se vor continua acțiunile de reabilitare a spațiilor didactice ale facultății prin proiectul ADR, demarat in anul 2025;

· se va urmări asigurarea condițiilor tehnice necesare desfășurării activităților didactice prin metode moderne;

· se va avea in vedere gestionarea eficientă a spațiilor facultății;

· se va urmări creșterea ponderii veniturilor din activități proprii prin îmbunătățirea atragerii de resurse din programe cu finanțare europeană sau națională, respectiv în parteneriat cu mediul economic sau de cercetare-dezvoltare-inovare.

3.6. Imagine şi promovare, relația cu mediul economic și de cercetare-dezvoltare-inovare

· se va actualiza permanent informația de pe pagina de internet, respectiv de pe paginile conturilor de socializare ale facultății, în limbile română, engleză si germană;
· se va urmări promovarea ofertei educaționale a facultății în licee, pe site şi prin participare la evenimente cu impact media;

· se va urmări o implicare mai activă a cadrelor didactice și a studenților în acțiunile de promovare a facultății și universității;

· se va intensifica și extinde aria de colaborare cu mediul economic și de cercetare-dezvoltare-inovare, comunitatea locală și regională, respectiv cu asociațiile profesionale;
· se va intensifica și extinde aria de colaborare cu absolvenții facultății - in acest sens se va întocmi o bază de date cu persoane de contact din fiecare promoție de studenți, pentru fiecare specializare, cu începere din anii '80;

· se va urmări atragerea unui număr mai mare de companii de profil pentru „Zilele Carierei”, si alte evenimente similare organizate de UPT;

· se vor intensifica acțiunile de promovare a programelor de studii licență și master în limbi străine pe piața internațională de educație, prin colaborarea cu Departamentul de Relații Internaționale 

